钦定古今图书集成/明伦汇编/官常典/第327卷 > 大学衍义补 > 苏采
## 钦定古今图书集成/明伦汇编/官常典/第327卷 > 大学衍义补 > 苏采

按《宋史》本传：“采字公佐，磁州滏阳人。擢第，调兖州观
察推官，受知于守杜衍，为大理详断官。民有母改嫁
而死，既葬，辄盗其柩归祔，法当死。采曰：‘子取母祔父，
岂与发冢取财等’？请而生之。迁审刑院详议，御史台
推直官，知单州，提点梓州、益州路刑狱，利路转运使。
文州岁市羌马，羌转买蜀货，猾驵上下物价，肆为奸”
渔。采议置折博务，平货直以易马，宿弊顿绝。入判大
理寺，为湖北、淮南、成都路转运使，擢侍御史、知杂事，
判刑部。使契丹，还及半道，闻英宗晏驾，契丹置宴仍
用乐，采谓送者曰：“两朝兄弟，国家君臣之义，吾与君
等一也。此而可忍，孰不可忍？”遂为之彻乐。进度支副
使，以集贤殿修撰知凤翔。还，纠察在京刑狱，又出知
潭州、广州，累转给事中、知河南府，无留讼。入知审刑
院，卒。采长于刑名，故屡为法官，数以《谳议》受诏奖焉。